
PËR BASHKËPUNIMIN E INSPEKTORATIT SHTETËROR TË PUNËS ME POLICINË E RENDIT

Në mbështetje të nenit 6 të ligjit nr.7986, datë 13.5.1995 “Për Inspektoratin Shtetëror të Punës”, me propozimin e Ministrisë së Punës dhe Çështjeve Sociale, Këshilli i Ministrave

V E N D O S I:

1. Inspektorati Shtetëror i Punës ushtron kontroll mbi të gjithë personat juridikë e fizikë, qofshin ata punëdhënës, punëmarrës, persona të vetëpunësuar, anëtarë të familjeve të tyre, që punojnë në Republikën e Shqipërisë, në institucione, ndërmarrje shtetërore ose private, pavarësisht nga shtetësia dhe kombësia.
2. Inspektorëve të Inspektoratit Shtetëror të Punës duhet t'u krijohen të gjitha lehtësitë e nevojshme për kontrollin e subjekteve të parashikuara në pikën 1 të këtij vendimi pas identifikimit të tyre nëpërmjet dokumentit identifikues (fletënjohjes).
3. Inspektorët e Inspektoratit Shtetëror të Punës kanë të drejtë të kërkojnë ndihmë nga policia e rendit në rastet:
a) kur inspektorët pengohen në ushtrimin e kontrollit në subjektet e parashikuara në pikën 1 të këtij vendimi;
b) kur nuk sigurohet zbatimi i urdhrit të inspektorit të punës.
Në prefekturat të cilat kanë drejtori policie, njoftohet komisariati nën juridiksionin e të cilit ndodhet subjekti që kontrollohet.
4. Organet e rendit, me të marrë njoftimin nga Inspektorati Shtetëror i Punës, vijnë menjëherë në ndihmë të tij.
5. Ngarkohen Ministria e Rendit Publik dhe Inspektorati Shtetëror i Punës për zbatimin e këtij vendimi. 
Ky vendim hyn në fuqi menjëherë. 

